WP pak die Sharks in CB-eindstryd in DurbanRobert du Preez – hou die sleutel. (Foto: GB Jordaan) Sjoe, dit was nie ʼn gepaste getuigskrif vir Suid-Afrikaanse rugby nie. Maar dit is seker heel gepas dat die twee voorste spanne op die Curriebeker-puntelys, die Sharks en die Westelike Provinsie, mekaar aanstaande Saterdag in Durban in die eindstryd om die dié beker pak. Dit volg nadat die WP in Saterdag se tweede halfeindstryd op Nuweland die Goue Leeus met 19-5 geklop het nadat die Streeptruie met rustyd met 13-5 voor was. Vroeër het die Sharks die Blou Bulle op Kingspark met 37-27 geklop. Daar was heelwat vrae oor die stryd op Nuweland. Altesaam 30 strafskoppe, 17 vir die Goue Leeus en 13 vir die WP. Net twee drieë, een elke kant, geniepsigheid, ’n magdom foute, powere hantering en swakkerige besluitneming. Jinne mense, daar was ʼn hele paar Springbokke op die verhoog en ʼn hele paar aanspraakmakers, maar as dit die gehalte is, wag daar probleme op die komende toer en toetse teen Ierland, Frankryk, Italië en Wallis. Ja, die kern van die Bokspan mag nie in die reeks speel nie, maar is dit werklik ons eerste- en tweedevlakspelers? ʼn Vraag of twee aan die Goue Leeus. Wanneer jy die wêreld se beste haker, Malcom Marx, in jou span het, hoekom stuur jy hom eers ná 35 minute op die veld wanneer jy agter is – en hy vroeër op die amptelike spanlys ingesluit was? Dit laat ʼn mens aan Ian McIntosh se kopspeletjies van ʼn hele paar seisoene gelede herinner. Het dit gehelp of ʼn verskil gemaak? Nee! Vir die WP wag daar ook harde werk. Hulle het ʼn stewige pak met sterk sutte in JC Janse van Rensburg en Wilco Louw. JD Schickerling is ʼn onderskatte slot en die die lostrio is woelig. Agterlangs hou die losskakel Rober du Preez die sleutel, al verhuis hy volgende jaar terug Durban toe. Kan hulle die die Sharks klop? Nie as hulle soos teen die Goue Leeus speel nie. WP 19 (13) – Drie: Wilco Louw. Doelskop: Robert du Preez. Strafdoele: Robert du Preez 4. Goue Leeus 5 (5) – Drie: Jaco van der Walt.